รัฐบาลคืนชีพกองทุนฟื้นฟูฯ
ครม.เห็นชอบแก้ไขกฎหมายธปท.ให้อำนาจอุ้มสถาบันการเงินที่มีปัญหาเต็มที่
3 พ.ย. 2555

ครม.เห็นชอบแก้ไขกฎหมายธปท.ให้อำนาจอุ้มสถาบันการเงินที่มีปัญหาเต็มที่
ครม.ยิ่งลักษณ์ฟื้นชีพกองทุนฟื้นฟูฯ เพื่อช่วยเหลือสถาบันการเงินอีกรอบ ให้อำนาจกู้ยืมที่ไม่มีการประกันได้
นายภักดีหาญส์ หิมะทองคำ รองโฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) เมื่อวันที่ 2 พ.ย.ที่ผ่านมา มีมติเห็นชอบร่าง พ.ร.บ.ธนาคารแห่งประเทศไทย พ.ศ. ... ซึ่งเป็นการแก้ไขเพิ่มเติม พ.ร.บ.ธนาคารแห่งประเทศไทย พ.ศ. 2485 และแก้ไขเพิ่มเติม พ.ร.บ.ธนาคารแห่งประเทศไทย (ฉบับที่ 4) พ.ศ. 2551 เพื่อให้อำนาจกองทุนเพื่อการฟื้นฟูและพัฒนาระบบสถาบันการเงินมีอำนาจในการดูแลสถาบันการเงินที่อาจมีปัญหาขึ้นมาในอนาคต
สาระสำคัญของร่างกฎหมายที่แก้ไข คือ มาตรา 3 ให้แก้ไขเพิ่มเติมมาตรา 29 อัฏฐ/1 ที่ระบุว่า กรณีสถาบันการเงินใดประสบวิกฤตทางการเงินอันอาจมีผลกระทบต่อเสถียรภาพของระบบสถาบันการเงิน ให้ธนาคารแห่งประเทศไทย (ธปท.) โดยความเห็นชอบของคณะกรรมการนโยบายสถาบันการเงินเห็นว่ามีความจำเป็นเร่งด่วนเพื่อแก้ปัญหา มีอำนาจในการเสนอแนะ แนวทาง วิธีแก้ปัญหาต่อคณะกรรมการจัดการกองทุน
ทั้งนี้ เมื่อคณะกรรมการจัดการกองทุนพิจารณาแล้วเห็นชอบตามข้อเสนอแนะ แนวทาง และวิธีแก้ปัญหาสถาบันการเงินที่ ธปท.เสนอแล้ว ให้เสนอรัฐมนตรีว่าการกระทรวงการคลังเพื่อนำเสนอต่อ ครม.พิจารณาอนุมัติ และเมื่อ ครม.อนุมัติแล้ว ให้กองทุนฟื้นฟูฯ มีอำนาจในการดำเนินการแก้ไขฟื้นฟูสถาบันการเงินตามความจำเป็น และเพียงเท่าที่จำเป็น
ประกอบด้วย 1.ให้กู้ยืมเงินแก่สถาบันการเงิน โดยมีหรือไม่มีหลักประกัน ตามหลักเกณฑ์ วิธีการ และเงื่อนไขที่คณะกรรมการจัดการกองทุนกำหนด โดยการอนุมัติของรัฐมนตรี
2.ซื้อหรือเข้าถือหุ้นในสถาบันการเงิน และ 3.ซื้อ ซื้อลด หรือรับช่วงซื้อลดตราสารแสดงสิทธิในหนี้ หรือรับโอนสิทธิเรียกร้องของสถาบันการเงิน
นอกจากนี้ ยังกำหนดว่า กรณีที่กองทุนฟื้นฟูฯ มีความจำเป็นต้องกู้ยืมเงินเพื่อใช้ในการแก้ปัญหาสถาบันการเงิน ธปท.อาจให้กู้ยืมเงินแก่กองทุนฟื้นฟูฯ หรือรัฐบาลอาจค้ำประกันการกู้ยืมเงินของกองทุนฟื้นฟูฯ ได้ และให้กองทุนฟื้นฟูฯ จัดทำบัญชีสำหรับการดำเนินการแยกออกมาต่างหากจากบัญชีอื่น โดยให้รัฐบาลใช้คืนเงินที่กองทุนฟื้นฟูฯ กู้ยืม ภาระดอกเบี้ย และค่าใช้จ่าย
สาเหตุในการแก้ไข พ.ร.บ.ธนาคารแห่งประเทศไทย เนื่องจาก พ.ร.บ.ธนาคารแห่งประเทศไทย (ฉบับที่ 4) พ.ศ. 2551 ได้ลดบทบาทกองทุนฟื้นฟูฯ ในการให้ความช่วยเหลือแก่สถาบันการเงินที่ประสบปัญหาวิกฤตทางการเงิน
ทั้งนี้ เฉพาะบทเฉพาะกาล มาตรา 19 พ.ร.บ.ธนาคารแห่งประเทศไทย พ.ศ. 2551 กำหนดให้กองทุนฟื้นฟูฯ ทำหน้าที่ให้ความช่วยเหลือสถาบันการเงินเพียงแค่วันที่ 10 ส.ค. 2555 เท่านั้น จึงเห็นควรให้ตรา พ.ร.บ.ฉบับนี้